จังหวัดชากัง

**ชากัง** (; ) เป็นจังหวัดของประเทศเกาหลีเหนือ มีอาณาเขตติดกับมณฑลจี๋หลินและเหลียวหนิงของประเทศจีนทางทิศเหนือ ติดกับจังหวัดรยังกังและฮัมกย็องใต้ทางทิศตะวันออก ติดกับจังหวัดพย็องอันใต้ทางทิศใต้ และติดกับจังหวัดพย็องอันเหนือทางทิศตะวันตก ชากังถูกจัดตั้งขึ้นใน ค.ศ. 1949 หลังจากถูกแยกออกจากจังหวัดพย็องอันเหนือ เมืองเอกของจังหวัดคือคังกเย ก่อน ค.ศ. 2019 ชากังเป็นจังหวัดเดียวของเกาหลีเหนือที่นักท่องเที่ยวไม่สามารถเข้าถึงได้โดยสิ้นเชิง อาจเป็นเพราะมีโรงงานผลิตอาวุธและอาคารสถานที่เกี่ยวกับอาวุธนิวเคลียร์ตั้งอยู่ที่นั่น ใน ค.ศ. 2019 นครมันโพกลายเป็นเมืองที่นักท่องเที่ยวสามารถเข้าถึงได้ ในเดือนพฤษภาคม ค.ศ. 2018 จังหวัดนี้กลายเป็น "เขตปฏิวัติซ็อนกุน (ทหารมาก่อน) พิเศษ" ในส่วนที่เกี่ยวข้องกับการปกปิดอาวุธนิวเคลียร์และโรงงานผลิตอาวุธภายในจังหวัด

## ภูมิศาสตร์
จังหวัดชากังตั้งอยู่ทางภาคตะวันตกเฉียงเหนือของประเทศเกาหลี เป็นจังหวัดที่มีภูมิประเทศเป็นภูเขา โดยมีพื้นที่ภูเขาคิดเป็นร้อยละ 98 ของพื้นที่ทั้งหมด ความสูงเฉลี่ยเหนือระดับน้ำทะเลคือ 750 เมตร และความลาดชันของพื้นที่ส่วนใหญ่คือ 15 ถึง 40 องศา

จังหวัดนี้มีภูมิอากาศแบบภาคพื้นทวีปชัดเจนภายใต้อิทธิพลของทวีปเอเชีย มีฤดูหนาวที่หนาวจัดและยาวนาน ส่วนฤดูใบไม้ผลิและฤดูใบไม้ร่วงนั้นสั้น ภูมิอากาศมีลักษณะเฉพาะคือมีความแตกต่างของอุณหภูมิรายวันและรายปีอย่างมาก ในฤดูหนาวมักมีฝนตกหนักและลูกเห็บตกบ่อยครั้ง ด้วยเหตุนี้จึงเกิดฟ้าร้องและฟ้าผ่าขึ้นบ่อยครั้ง

จังหวัดนี้มีความมั่งคั่งทางแร่ธาตุอย่างมากและเป็นแหล่งทรัพยากรหลักของประเทศเกาหลีเหนือสำหรับแร่ตะกั่ว สังกะสี ทองคำ ทองแดง โมลิบดีนัม ทังสเตน พลวง แกรไฟต์ อะพาไทต์ อะลูไนต์ หินปูน แคลเซียมคาร์บอเนต แอนทราไซต์และเหล็ก นอกจากนี้ยังมีผลึกแร่และอัญมณีมีค่าอยู่ที่นั่นด้วย

## เมืองหลักและกิจกรรมทางเศรษฐกิจ
จังหวัดนี้อุดมสมบูรณ์ไปด้วยทรัพยากรใต้ดิน ทรัพยากรป่าไม้ และทรัพยากรน้ำ ก่อนสงครามเกาหลี จังหวัดชากังเคยเป็นดินแดนที่แยกตัวโดดเดี่ยว โดยมีเพียงเหมืองแร่ดั้งเดิม 2 แห่ง โรงเลื่อยไม้ 1 แห่ง และโรงกลั่นเหล้าเพียง 1 แห่งเท่านั้น

ปัจจุบัน จังหวัดนี้มีอุตสาหกรรมพลังงาน เครื่องจักร เคมีภัณฑ์ อุตสาหกรรมเบา การทำเหมืองแร่ และอุตสาหกรรมไม้ ผลผลิตทางอุตสาหกรรมโดยรวมมีมูลค่ามากกว่าช่วงก่อนสงครามถึง 1,000 เท่า

สิ่งอำนวยความสะดวกทางอุตสาหกรรมการทหารใต้ดินส่วนใหญ่ของประเทศเกาหลีเหนือตั้งอยู่ในจังหวัดชากัง รวมถึงส่วนต่าง ๆ ของโครงการอาวุธอานุภาพทำลายล้างสูง

คังกเยเป็นเมืองเอกของจังหวัดชากัง หนึ่งในโรงงานแปรรูปไม้ ทางเศรษฐกิจที่สำคัญของจังหวัดและของประเทศตั้งอยู่ที่คังกเยนี้

ฮึยช็อนเป็นนครที่ได้รับการพัฒนามากที่สุดในจังหวัด การพัฒนาของนครนี้ย้อนกลับไปในช่วงสงครามเกาหลี เมื่อกลายเป็นหนึ่งในนครที่รองรับการย้ายแหล่งที่ตั้งทางอุตสาหกรรม เนื่องจากเป็นพื้นที่ที่แยกตัวโดดเดี่ยวและอยู่ห่างไกลจากสมรภูมิรบหลัก

ในปัจจุบัน ฮึยช็อนมีอุตสาหกรรมหลายประเภท เช่น โรงงานเครื่องมือกลขนาดใหญ่ โรงงานปั่นไหม และโรงงานเครื่องแก้วเนื้อแข็ง ในฮึยช็อนยังเป็นที่ตั้งของมหาวิทยาลัยการโทรคมนาคมหลักของประเทศเกาหลีเหนืออีกด้วย

ชากังเคยเป็นหนึ่งในจังหวัดด้อยพัฒนาและแยกตัวโดดเดี่ยวที่สุดในประเทศเกาหลีเหนือภายหลังการปลดปล่อยใน ค.ศ. 1945 สภาพภูมิประเทศทำให้การทำเกษตรกรรมเป็นไปอย่างยากลำบาก และมีเพียงเกษตรกรที่ทำไร่เลื่อนลอยเท่านั้นที่เพาะปลูกบนพื้นที่ภูเขาเพื่อประทังชีวิต

ในปัจจุบัน กิจกรรมการเกษตรส่วนใหญ่เชื่อมโยงกับกิจกรรมปศุสัตว์ ตัวอย่างหนึ่งคือฟาร์มฮึงจู
## การท่องเที่ยว
จังหวัดชากังเคยเป็นจังหวัดเดียวในประเทศเกาหลีเหนือที่นักท่องเที่ยวไม่สามารถเดินทางเข้าไปได้เป็นระยะเวลาหนึ่ง เหตุผลหลักที่เชื่อกันว่าทำไมพวกเขาจึงไม่ได้รับอนุญาตให้เข้าไปนั้นเนื่องมาจากจังหวัดนี้เป็นที่ตั้งของโรงงานและสถานที่ทางอาวุธและอาวุธนิวเคลียร์ ก่อนเดือนเมษายน ค.ศ. 2019 พื้นที่เพียงแห่งเดียวในจังหวัดชากังที่นักท่องเที่ยวสามารถเข้าถึงได้คือโรงแรมฮึยช็อน

อย่างไรก็ตาม ในเดือนเมษายน ค.ศ. 2019 จังหวัดนี้ได้เปิดรับนักท่องเที่ยว โดยนักท่องเที่ยวสามารถเดินทางไปยังนครมันโพได้ เมืองนี้ตั้งอยู่ฝั่งตรงข้ามแม่น้ำจากประเทศจีนพอดี

## สถานีไฟฟ้าขนาดเล็กและขนาดกลาง
จังหวัดนี้ได้รับการเปลี่ยนให้เป็นฐานพลังงานของประเทศ ด้วยการก่อสร้างสถานีไฟฟ้าเยาวชนคังกเย สถานีไฟฟ้าอึนบง สถานีไฟฟ้าจังชากัง และสถานีไฟฟ้าพลังน้ำขนาดใหญ่อื่น ๆ โดยมีกีฮัน ซ็อง เป็นหัวหน้าวิศวกรไฟฟ้าพลังน้ำประจำนคร

นับตั้งแต่ทศวรรษ 1990 เป็นต้นมา จังหวัดนี้ได้สร้างสถานีไฟฟ้าขนาดเล็กและขนาดกลางจำนวนมาก ซึ่งถือเป็นหน้าที่ของหน่วยงานท้องถิ่น วิธีการที่มีประสิทธิภาพที่นำมาใช้ในการก่อสร้าง ได้แก่ การสร้างเขื่อนไม้ซุง การสร้างทางน้ำ การใช้แพ และการสร้างประตูระบายน้ำ

กังหันไฮดรอลิกขนาดเล็กที่มีกำลังการผลิตตั้งแต่ 2 กิโลวัตต์ถึง 70 กิโลวัตต์ได้รับการพัฒนาโดยช่างเทคนิคท้องถิ่นเพื่อเพิ่มกำลังการผลิตกระแสไฟฟ้าอย่างก้าวกระโดด

## การแบ่งเขตการปกครอง
ชากังแบ่งออกเป็น 3 นคร (*ชี*) และ 15 อำเภอ (*คุน*)

## ดูเพิ่ม
* เค้าโครงของประเทศเกาหลีเหนือ

## อ้างอิง

* 행정 구역 현황 (''Haengjeong Guyeok Hyeonhwang'') (in Korean only)
* Administrative divisions of North Korea (in simplified Chinese; used as reference for Hanja)
* Panorama Korea, Foreign Language Publishing House, Pyongyang, 1999.

## แหล่งข้อมูลอื่น

*The People's Korea: Chagang


หมวดหมู่:จังหวัดของประเทศเกาหลีเหนือ